O'zbek so'mi uchun rasmiy ramz e'lon qilindi

Markaziy bank milliy valyuta — so'm ramzini ishlab chiqish bo'yicha o'tkazilgan tanlov natijalarini e'lon qildi.
Qayd etilishicha, milliy valyuta ramzini ishlab chiqish bo'yicha tanlov ikki bosqichda o'tkazilgan. Saralash bosqichi tanlov tashkiliy qo'mitasi tomonidan o'tkazilgan va quyidagilarni o'z ichiga olgan:
dastlabki saralash — har bir tanlov loyihasini texnik talablarga muvofiqligini ko'rib chiqish (ishlab chiqilgan elementlar bo'yicha to'liq ma'lumotlarni va ahamiyatini aks ettiruvchi kontseptsiya; imzolangan ariza; yuborilgan arizada barcha hujjatlarning ilova qilingani).
Natijada 508 ta ijodiy loyiha tanlab olingan va ularning har biriga maxfiylikni ta'minlash maqsadida individual shifr raqamlari berilgan. Texnik ekspertiza — shifrlangan ijodiy loyihalar tanlov mezonlariga muvofiqligi bo'yicha tekshirilgan. Natijada 54 ta shifrlangan ijodiy loyihalar tanlov hakamlar hay'atiga ko'rib chiqish uchun taqdim etilgan.
Tanlovning yakuniy bosqichida shifrlangan loyihalar Markaziy bank, Kamoliddin Behzod nomidagi Milliy rassomlik va dizayn instituti hamda Intellektual mulk agentligi vakillari tomonidan baholangan.
Hakamlar hay'ati a'zolari tanlov ishlarini quyidagi mezonlarga muvofiq baholagan:
Tanlov natijalariga ko'ra, hay'at tomonidan O'zbekiston milliy valyutasi — so'mning o'ziga xos timsolini yorqin ifoda etgan eng kreativ loyiha sifatida Sarvar Jumagaldiev tomonidan ishlab chiqilgan grafik belgi tanlab olingan.
Ma'lumot uchun, keng jamoatchilikni pul birligi ramzini yaratishga jalb qilish maqsadida Markaziy bank tomonidan milliy valyuta ramzini ishlab chiqish bo'yicha tanlov 2022 yilning 8 fevralidan 31 martiga qadar o'tkazilgan. 2022 yilning 1 aprel holatiga milliy valyuta ramzini ishlab chiqish bo'yicha o'tkazilgan tanlovga yuborilgan arizalarning umumiy soni 17 mingdan ortiqni tashkil etgan.
Avvalroq Markaziy bank 5000 va 10 000 so'mlik banknotlarning yangi suratini e'lon qilgandi.